title: 2007/279/EY: Euroopan keskuspankin päätös, tehty 17 päivänä huhtikuuta 2007 , tietosuojaa Euroopan keskuspankissa koskevien täytäntöönpanosääntöjen hyväksymisestä (EKP/2007/1)

text:
               4.5.2007

               FI

               Euroopan unionin virallinen lehti

               L 116/64

      EUROOPAN KESKUSPANKIN PÄÄTÖS,
   tehty 17 päivänä huhtikuuta 2007,
   tietosuojaa Euroopan keskuspankissa koskevien täytäntöönpanosääntöjen hyväksymisestä
   (EKP/2007/1)
   (2007/279/EY)
   EUROOPAN KESKUSPANKIN JOHTOKUNTA, joka
   ottaa huomioon Euroopan yhteisön perustamissopimuksen ja erityisesti sen 286 artiklan,
   ottaa huomioon yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (1) sekä erityisesti sen 24 artiklan 8 kohdan,
   sekä katsoo seuraavaa:

               (1)

               Asetuksessa (EY) N:o 45/2001 vahvistetaan kaikkia yhteisöjen toimielimiä ja elimiä koskevat tietosuojaperiaatteet ja -säännöt sekä yhteisön kunkin toimielimen ja elimen velvollisuus nimittää tietosuojasta vastaava henkilö (TVH).

               (2)

               Asetuksen (EY) N:o 45/200124 artiklan 8 kohdan mukaan yhteisön kukin toimielin ja elin antaa täytäntöönpanoa koskevat tarkemmat säännöt TVH:sta kyseisen asetuksen liitteen mukaisesti,

         ON PÄÄTTÄNYT SEURAAVAA:
   1   OSASTO
   YLEISIÄ SÄÄNNÖKSIÄ
   1 artikla
   Asia ja soveltamisala
   1.   Tässä päätöksessä vahvistetaan asetuksen (EY) N:o 45/2001 täytäntöönpanoa koskevat tarkemmat yleiset säännöt Euroopan keskuspankin (EKP) osalta. Erityisesti siinä täydennetään asetuksen (EY) N:o 45/2001 säännöksiä TVH:n nimittämisestä ja asemasta sekä tehtävistä, velvollisuuksista ja toimivallasta.
   2.   Tässä päätöksessä selkiytetään myös rekisterinpitäjien ja tietosuojakoordinaattoreiden roolit, tehtävät ja velvollisuudet ja pannaan täytäntöön säännöt, joiden mukaan rekisteröidyt voivat käyttää oikeuksiaan.
   2 artikla
   Määritelmät
   Rajoittamatta asetuksessa (EY) N:o 45/2001 olevien määritelmien soveltamista tässä päätöksessä tarkoitetaan

               a)

               ’rekisterinpitäjällä’ henkilötietojen käsittelyn tarkoituksen ja keinot määrittelevästä organisatorisesta yksiköstä vastaavaa johtajaa;

               b)

               ’tietosuojakoordinaattorilla’ henkilöstön jäsentä, joka avustaa rekisterinpitäjää tietosuojaan liittyvien tehtävien täyttämisessä. Tietosuojakoordinaattorin on oltava erikoistunut tietojen hallinnointiin.

         2   OSASTO
   TIETOSUOJASTA VASTAAVA HENKILÖ
   3 artikla
   Nimittäminen, asema sekä organisatoriset kysymykset
   1.   Johtokunta

               a)

               nimittää TVH:ksi EKP:n henkilöstön jäsenen, joka on riittävän kokenut täyttääkseen asetuksen (EY) N:o 45/2001 24 artiklassa säädetyt vaatimukset;

               b)

               päättää TVH:n toimikauden pituuden, joka voi olla vähintään kaksi ja korkeintaan viisi vuotta;

               c)

               ilmoittaa TVH:n nimen Euroopan tietosuojavaltuutetulle.

         2.   Johtokunta varmistaa, että TVH voi suorittaa tehtävänsä ja velvollisuutensa riippumattomalla tavalla. Tällaista riippumattomuutta rajoittamatta

               a)

               TVH:ta koskevat EKP:n palvelussuhteen ehdot;

               b)

               TVH kuuluu organisatorisesti johonkin EKP:n pääosastoon ja osastoon; ja

               c)

               TVH:n kehityskeskusteluista vastaavien henkilöiden on kuultava Euroopan tietosuojavaltuutettua ennen TVH:n tietosuojaan liittyvien tehtävien ja velvollisuuksien hoitamisen arviointia.

         3.   Asianomainen rekisterinpitäjä pitää huolen siitä, että TVH:lle annetaan viivytyksettä tieto

               a)

               asioista, joilla on tai saattaa olla tietosuojaa koskevia vaikutuksia; ja

               b)

               sellaisista yhteydenotoista ulkopuolisiin osapuoliin, jotka liittyvät asetuksen (EY) N:o 45/2001 soveltamiseen ja erityisesti yhteistoimintaan Euroopan tietosuojavaltuutetun kanssa.

         4.   Johtokunta voi nimittää vara-TVH:n, johon sovelletaan 1 ja 2 kohtaa. Vara-TVH avustaa TVH:ta TVH:n tehtävien ja velvollisuuksien hoitamisessa sekä toimii TVH:n sijaisena tämän ollessa estynyt.
   5.   Kaikkien henkilöstön jäsenten, jotka avustavat TVH:ta tietosuojaan liittyvissä asioissa, on toimittava yksinomaan TVH:n antamien ohjeiden mukaisesti.
   4 artikla
   Tietosuojasta vastaavan henkilön tehtävät ja velvollisuudet
   Asetuksen (EY) N:o 45/2001 24 artiklassa sekä kyseisen asetuksen liitteessä olevia tehtäviä hoitaessaan TVH suorittaa seuraavat tehtävät ja ottaa tarpeen tullen huomioon asianomaisten EKP:n pääosastojen ja osastojen näkökohdat:

               a)

               johtokunnan, rekisterinpitäjien ja tietosuojakoordinaattoreiden neuvominen tietosuojasäännösten soveltamista EKP:ssä koskevissa asioissa. Johtokunta, asianomaiset rekisterinpitäjät, henkilöstökomitea ja kaikki luonnolliset henkilöt voivat konsultoida TVH:ta kaikissa asetuksen (EY) N:o 45/2001 soveltamiseen ja tulkintaan liittyvissä asioissa;

               b)

               sellaisten seikkojen ja tapausten tutkiminen TVH:n omasta aloitteesta tai johtokunnan, rekisterinpitäjien, henkilöstökomitean tai minkä tahansa luonnollisen henkilön pyynnöstä, jotka liittyvät välittömästi TVH:n tehtäviin ja velvollisuuksiin ja jotka tulevat TVH:n tietoon, sekä kertomuksen antaminen asiasta pyynnön esittäjälle. TVH tutkii seikat ja tapaukset puolueettomasti sekä ottaa rekisteröidyn oikeudet asianmukaisella tavalla huomioon. TVH ilmoittaa kaikille muille osapuolille asiasta, jos TVH katsoo sen aiheelliseksi. Jos pyynnön esittäjä on luonnollinen henkilö tai jos hän edustaa luonnollista henkilöä, TVH:n on mahdollisuuksien mukaan varmistettava tutkintapyynnön luottamuksellisuus, ellei asianomainen rekisteröity anna yksiselitteisesti suostumustaan käsitellä pyyntöä muulla tavalla;

               c)

               yhteistyön tekeminen yhteisön muiden toimielinten ja elinten TVH:iden kanssa, erityisesti vaihtamalla kokemuksia ja tietotaitoa sekä edustamalla EKP:tä kaikissa tietosuojaan liittyvissä keskusteluissa, ei kuitenkaan oikeudenkäynneissä;

               d)

               vuosittaisen työohjelman sekä vuosittaisen kertomuksen antaminen TVH:n toimista johtokunnalle ja Euroopan tietosuojavaltuutetulle.

         5 artikla
   Tietosuojasta vastaavan henkilön toimivaltuudet
   TVH voi:

               a)

               pyytää minkä tahansa EKP:n pääosaston ja osaston lausuntoa TVH:n tehtäviin ja velvollisuuksiin liittyvissä asioissa;

               b)

               antaa lausunnon käsittelyjen tai kaavailtujen käsittelyjen laillisuudesta tai mistä tahansa kysymyksestä, joka liittyy käsittelyistä tehtäviin ilmoituksiin;

               c)

               saattaa johtokunnan tietoon tapaukset, joissa henkilöstön jäsen on jättänyt asetuksen (EY) N:o 45/2001 noudattamatta; ja

               d)

               suorittaa muut asetuksen (EY) N:o 45/2001 liitteessä määritetyt tehtävät.

         3   OSASTO
   REKISTERINPITÄJÄT JA TIETOSUOJAKOORDINAATTORIT
   6 artikla
   Rekisterinpitäjien ja tietosuojakoordinaattoreiden tehtävät ja velvollisuudet
   1.   Rekisterinpitäjien on varmistettava, että heidän vastuualueellaan tapahtuvat henkilötietojen käsittelyt ovat asetuksen (EY) N:o 45/2001 mukaisia.
   2.   Täyttäessään velvollisuutensa auttaa TVH:ta ja Euroopan tietosuojavaltuutettua näiden tehtävien suorittamisessa rekisterinpitäjien on 20 työpäivän kuluessa pyynnön vastaanottamisesta annettava kaikki tarvittavat tiedot ja mahdollisuus tutustua henkilötietoihin sekä vastattava kysymyksiin.
   3.   Rekisterinpitäjien velvollisuuksia rajoittamatta

               a)

               tietosuojakoordinaattorit avustavat rekisterinpitäjiä näiden tehtävien suorittamisessa joko rekisterinpitäjien pyynnöstä tai omasta aloitteestaan. Tässä tehtävässään tietosuojakoordinaattoreiden on toimittava yhteistyössä rekisterinpitäjien henkilöstön kanssa, jonka on annettava tietosuojakoordinaattoreille kaikki tarvittavat tiedot. Asianomaisen rekisterinpitäjän harkinnan mukaan tähän voi kuulua myös tutustuminen henkilötietoihin, joita käsitellään kyseisen rekisterinpitäjän vastuulla.

               b)

               Tietosuojakoordinaattorien on avustettava TVH:ta

                           i)

                           henkilötietojen käsittelyistä vastaavien rekisterinpitäjien selvittämisessä;

                           ii)

                           TVH:n ohjeiden levittämisessä ja rekisterinpitäjien tukemisessa, TVH:n ohjeiden mukaisesti;

                           ii)

                           muissa TVH:n työohjelmiin kuuluvissa asioissa TVH:n ja tietosuojakoordinaattoreiden esimiesten sopimuksen mukaisesti.

         7 artikla
   Ilmoitusmenettely
   1.   Ennen uuden henkilötietoja koskevan käsittelytoimen aloittamista asianomaisen rekisterinpitäjän on tehtävä asiaa koskeva ilmoitus TVH:lle käyttäen online-rajapintaa, joka löytyy EKP:n Intranet-sivustoilla olevilta TVH:n verkkosivuilta. Sellaisten käsittelyjen osalta, joita koskee asetuksen (EY) N:o 45/2001 27 artiklan 3 kohdan mukainen ennakkotarkastus, ilmoitus on tehtävä riittävän hyvissä ajoin ennen käsittelytoimen aloittamista, jotta Euroopan tietosuojavaltuutettu voi tehdä ennakkotarkastuksen.
   2.   Rekisterinpitäjien on viipymättä ilmoitettava TVH:lle kaikista muutoksista, jotka vaikuttavat TVH:lle annettuun ilmoitukseen sisältyviin tietoihin.
   4   OSASTO
   REKISTERÖIDYN OIKEUDET
   8 artikla
   Rekisteri
   TVH:n asetuksen (EY) N:o 45/2001 26 artiklan nojalla pitämä rekisteri toimii EKP:ssä suoritettujen henkilötietoihin liittyvien käsittelyjen luettelona. Rekisteröidyt voivat käyttää rekisterissä olevia tietoja toteuttaakseen asetuksen (EY) N:o 45/2001 13–19 artiklassa vahvistettuja oikeuksiaan.
   9 artikla
   Rekisteröityjen oikeuksien käyttäminen
   1.   Sen lisäksi, että rekisteröidyillä on oikeus saada asianmukaisella tavalla tietoa kaikista omien henkilötietojensa käsittelyistä, rekisteröidyt voivat asetuksen (EY) N:o 45/2001 13–19 artiklan mukaisten oikeuksiensa käyttämiseksi kääntyä asianomaisen rekisterinpitäjän puoleen jäljempänä määritetyllä tavalla.

               a)

               Ainoastaan rekisteröity tai hänen asianmukaisesti valtuuttamansa edustaja voi käyttää näitä oikeuksia. Kaikkien näiden oikeuksien käyttäminen on näille henkilöille maksutonta.

               b)

               Näiden oikeuksien käyttämistä koskeva pyyntö on osoitettava asianomaiselle rekisterinpitäjälle. Rekisterinpitäjä saa hyväksyä pyynnön ainoastaan, jos pyynnön tehneen henkilön henkilöllisyys, ja tarvittaessa pyynnön esittäjän oikeus edustaa rekisteröityä, on asianmukaisesti selvitetty. Rekisterinpitäjän on viipymättä ilmoitettava rekisteröidylle, onko pyyntö hyväksytty vai evätty. Jos pyyntö on evätty, rekisterinpitäjän on myös ilmoitettava epäämisen perustelut.

               c)

               Rekisterinpitäjän on milloin tahansa kolmen kuukauden kuluessa pyynnön vastaanottamisesta annettava asetuksen (EY) N:o 45/2001 13 artiklassa tarkoitetut tiedot pyynnön esittäneen henkilön toivomuksen mukaisesti joko siten, että rekisteröity tutustuu tietoihin paikan päällä tai siten, että hänelle toimitetaan niistä jäljennös.

               d)

               Mikäli b tai c alakohdassa tarkoitettuja määräaikoja ei ole noudatettu, rekisteröity voi kääntyä TVH:n puoleen. Jos rekisteröidyn oikeuksien käytössä havaitaan ilmeisiä väärinkäytöksiä, rekisterinpitäjä voi pyytää rekisteröityä kääntymään TVH:n puoleen. Jos asia annetaan TVH:n käsiteltäväksi, TVH ratkaisee asian sekä päättää asianmukaisista jatkotoimenpiteistä. Jos rekisteröity ja rekisterinpitäjä eivät pääse yhteisymmärrykseen, molemmilla on oikeus kääntyä TVH:n puolen.

         2.   EKP:n henkilöstön jäsenet voivat konsultoida TVH:ta ennen kantelun esittämistä asetuksen (EY) N:o 45/2001 33 artiklan nojalla Euroopan tietosuojavaltuutetulle.
   10 artikla
   Poikkeukset ja rajoitukset
   1.   Edellyttäen että TVH:ta on konsultoitu etukäteen, rekisterinpitäjä voi rajoittaa asetuksen (EY) N:o 45/2001 13–17 artiklassa tarkoitettuja oikeuksia asetuksen (EY) N:o 45/2001 20 artiklassa vahvistettujen perusteiden ja edellytysten mukaisesti.
   2.   Rekisteröidyillä on oikeus pyytää Euroopan tietosuojavaltuutettua soveltamaan asetuksen (EY) N:o 45/2001 47 artiklan 1 kohdan c alakohtaa.
   11 artikla
   Tutkintamenettely
   1.   Tutkintapyynnöt 4 artiklan b alakohdan nojalla on osoitettava kirjallisesti TVH:lle.
   2.   TVH:n on lähetettävä vastaanottotodistus pyynnön esittäjälle 20 työpäivän kuluessa pyynnön vastaanottamisesta.
   3.   TVH voi tutkia asian paikan päällä sekä pyytää rekisterinpitäjältä kirjallisen lausunnon asiasta. Rekisterinpitäjän on toimitettava vastauksensa TVH:lle 20 työpäivän kuluessa TVH:n pyynnön vastaanottamisesta. TVH voi pyytää lisätietoja tai -apua miltä tahansa EKP:n pääosastolta ja osastolta. Pääosaston ja osaston on annettava pyydetyt lisätiedot tai -apu 20 työpäivän kuluessa TVH:n pyynnöstä.
   4.   TVH:n on raportoitava pyynnön esittäjälle kolmen kuukauden kuluessa pyynnön vastaanottamisesta.
   12 artikla
   Oikeuskeinot
   Asetuksen (EY) N:o 45/2001 32 artiklassa vahvistettujen kaikkien rekisteröityjen käytössä olevien oikeuskeinojen lisäksi EKP:n henkilöstön jäsenet voivat käyttää EKP:n palvelussuhteen ehdoissa vahvistettuja oikeuskeinoja.
   5   OSASTO
   VOIMAANTULO
   13 artikla
   Loppusäännös
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tehty Frankfurt am Mainissa 17 päivänä huhtikuuta 2007.

            EKP:n puheenjohtaja

         Jean-Claude TRICHET

      (1)  EYVL L 8, 12.1.2001, s. 1.


title: Komission päätös (EU) 2017/1217, annettu 23 päivänä kesäkuuta 2017, kovien pintojen puhdistusaineita koskevista EU-ympäristömerkin myöntämisperusteista (tiedoksiannettu numerolla C(2017) 4241) (ETA:n kannalta merkityksellinen teksti. )

text:
                  12.7.2017

                  FI

                  Euroopan unionin virallinen lehti

                  L 180/45

            KOMISSION PÄÄTÖS (EU) 2017/1217,
      annettu 23 päivänä kesäkuuta 2017,
      kovien pintojen puhdistusaineita koskevista EU-ympäristömerkin myöntämisperusteista

            (tiedoksiannettu numerolla C(2017) 4241)

      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
      on kuullut Euroopan unionin ympäristömerkintälautakuntaa,
      sekä katsoo seuraavaa:

                  (1)

                  Asetuksen (EY) N:o 66/2010 mukaan EU-ympäristömerkki voidaan myöntää tuotteille, joilla on koko elinkaarensa aikana vähemmän haitallisia vaikutuksia ympäristöön.

                  (2)

                  Asetuksessa (EY) N:o 66/2010 säädetään, että kullekin tuoteryhmälle vahvistetaan erityiset EU-ympäristömerkin myöntämisperusteet.

                  (3)

                  Komission päätöksessä 2011/383/EU (2) vahvistetaan yleispuhdistusaineita ja saniteettitilojen puhdistusaineita koskevat ekologiset arviointiperusteet ja niihin liittyvät arviointi- ja todentamisvaatimukset, jotka ovat voimassa 31 päivään joulukuuta 2016.

                  (4)

                  Viimeaikainen markkinoiden kehitys ja tällä välin tehdyt innovaatiot huomioon ottaen on asianmukaista vahvistaa tarkistetut ekologiset arviointiperusteet kyseiselle tuoteryhmälle.

                  (5)

                  Näiden tarkistettujen perusteiden sekä niihin liittyvien arviointi- ja todentamisvaatimusten olisi oltava voimassa kuusi vuotta tämän päätöksen tiedoksiantopäivästä, kun otetaan huomioon tämän tuoteryhmän innovointisykli. Näillä perusteilla pyritään edistämään tuotteita, joilla on pieni vaikutus vesiekosysteemeihin, jotka sisältävät vähän vaarallisia aineita, toimivat tehokkaasti ja minimoivat jätteentuotannon vähentämällä pakkauksia.

                  (6)

                  Päätös 2011/383/EU olisi kumottava oikeusvarmuuden vuoksi.

                  (7)

                  Tuottajille, joiden tuotteille on myönnetty yleispuhdistusaineita ja saniteettitilojen puhdistusaineita koskeva ympäristömerkki päätöksessä 2011/383/EU esitetyillä arviointiperusteilla, olisi myönnettävä siirtymäkausi, jotta niillä olisi riittävästi aikaa mukauttaa tuotteensa tarkistettujen arviointiperusteiden ja vaatimusten mukaisiksi.

                  (8)

                  Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset.

            ON HYVÄKSYNYT TÄMÄN PÄÄTÖKSEN:
      1 artikla
      Tuoteryhmään ”kovien pintojen puhdistusaineet” kuuluvat kaikki ne yleispuhdistusaineet, keittiön puhdistusaineet, ikkunanpesuaineet tai saniteettitilojen puhdistusaineet, jotka kuuluvat Euroopan parlamentin ja neuvoston asetuksen (EY) N:o 648/2004 (3) soveltamisalaan ja joita pidetään kaupan ja jotka on suunniteltu käytettäviksi jonain seuraavista tuotteista:

                  —

                  yleispuhdistusaineet, joihin kuuluvat sisätiloissa kovien pintojen, kuten seinien, lattioiden ja muiden kiinteiden pintojen, tavanomaiseen puhdistukseen tarkoitetut puhdistusaineet;

                  —

                  keittiön puhdistusaineet, joihin kuuluvat keittiön pintojen, kuten työtasojen, liesien, tiskipöytien ja keittiökoneiden pintojen, tavanomaiseen puhdistukseen ja rasvanpoistoon tarkoitetut puhdistusaineet;

                  —

                  ikkunanpesuaineet, joihin kuuluvat ikkunoiden, lasin ja muiden kiillotettujen pintojen tavanomaiseen puhdistukseen tarkoitetut puhdistusaineet;

                  —

                  saniteettitilojen puhdistusaineet, joihin kuuluvat lian tai saostumien tavanomaiseen poistoon (myös hankaamalla) saniteettitiloissa, kuten pyykinpesutiloissa, WC-tiloissa, kylpyhuoneissa ja suihkuissa tarkoitetut puhdistusaineet.

            Tuoteryhmään kuuluvat yksityis- ja ammattikäyttöön tarkoitetut tuotteet, jotka myydään käyttövalmiina tai laimentamattomina. Tuotteet ovat kemiallisten aineiden seoksia. Yksityiskäyttöön tarkoitetut tuotteet eivät saa sisältää valmistajan tarkoituksellisesti lisäämiä mikro-organismeja.
      2 artikla
      Tässä päätöksessä tarkoitetaan

                  1)

                  ’sisältyvillä aineilla’ lopputuotteessa olevia tarkoituksella lisättyjä aineita, sivutuotteita ja raaka-aineiden epäpuhtauksia (mukaan luettuna veteen liukeneva kalvo, jos tuotteessa on sellainen);

                  2)

                  ’laimentamattomalla tuotteella’ tuotetta, joka laimennetaan vedellä ennen käyttöä;

                  3)

                  ’käyttövalmiilla tuotteella’ tuotetta, jota ei laimenneta vedellä ennen käyttöä;

                  4)

                  ’kuluttajapakkauksella’:

                              a)

                              kerta-annospusseissa, jotka on tarkoitus poistaa ennen käyttöä, yksittäisen annoksen pussia ja pakkausta, jonka on tarkoitus muodostaa ostopaikalla kaikkein pienin myyntiyksikkö tuotteen jakelussa loppukäyttäjälle tai kuluttajalle, mukaan luettuna tarvittaessa etiketti;

                              b)

                              kaiken muun tyyppisissä tuotteissa pakkausta, jonka on tarkoitus muodostaa ostopaikalla kaikkein pienin myyntiyksikkö tuotteen jakelussa loppukäyttäjälle tai kuluttajalle, mukaan luettuna tarvittaessa etiketti;

                  5)

                  ’mikromuovilla’ alle 5 millimetrin kokoisia liukenemattomasta makromolekyylimuovista valmistettuja hiukkasia, jotka on saatu jossakin seuraavista prosesseista:

                              a)

                              polymerisaatioprosessi, kuten polyadditio tai polykondensaatio, tai vastaava prosessi, jossa käytetään monomeerejä ja muita lähtöaineita;

                              b)

                              luontaisten tai synteettisten makromolekyylien kemiallinen muuntaminen;

                              c)

                              mikrobifermentaatio;

                  6)

                  ’nanomateriaalilla’ luonnollista materiaalia, sivutuotemateriaalia tai valmistettua materiaalia, joka sisältää hiukkasia joko vapaina, agglomeroituneina tai aggregoituneina ja jonka hiukkasista vähintään 50 prosenttia lukumääräperusteisen kokojakauman mukaisesti on kooltaan 1–100 nm tai jonka ulkomitoista yksi tai useampi on 1–100 nm (4).

            3 artikla
      Jotta tuotteelle voidaan myöntää asetuksessa (EY) N:o 66/2010 tarkoitettu EU-ympäristömerkki, puhdistusaineen on kuuluttava tämän päätöksen 1 artiklassa määriteltyyn tuoteryhmään ”kovien pintojen puhdistusaineet” ja oltava liitteessä esitettyjen ekologisten arviointiperusteiden sekä niihin liittyvien arviointi- ja todentamisvaatimusten mukainen.
      4 artikla
      Tuoteryhmään ”kovien pintojen puhdistusaineet” sovellettavat arviointiperusteet ja niihin liittyvät arviointi- ja todentamisvaatimukset ovat voimassa kuusi vuotta tämän päätöksen tiedoksiantopäivästä.
      5 artikla
      Hallinnollisia tarkoituksia varten tuoteryhmälle ”kovien pintojen puhdistusaineet” annetaan tunnusnumero ”020”.
      6 artikla
      Kumotaan päätös 2011/383/EU.
      7 artikla
      1.   Poiketen siitä, mitä 6 artiklassa säädetään, tuoteryhmään ”kovien pintojen puhdistusaineet” kuuluvia tuotteita koskevat EU-ympäristömerkkihakemukset, jotka on toimitettu ennen tämän päätöksen tiedoksiantopäivää, arvioidaan päätöksessä 2011/383/EU vahvistettujen ehtojen mukaisesti.
      2.   Tuoteryhmään ”kovien pintojen puhdistusaineet” kuuluvia tuotteita koskevat EU-ympäristömerkkihakemukset, jotka on toimitettu kahden kuukauden kuluessa tämän päätöksen tiedoksiantopäivästä, voivat perustua joko päätöksessä 2011/383/EU tai tässä päätöksessä vahvistettuihin arviointiperusteisiin. Kyseiset hakemukset on arvioitava niiden arviointiperusteiden mukaisesti, joihin ne perustuvat.
      3.   Päätöksessä 2011/383/EU vahvistettujen arviointiperusteiden nojalla myönnettyjä EU-ympäristömerkkejä voidaan käyttää 18 kuukauden ajan tämän päätöksen tiedoksiantopäivästä.
      8 artikla
      Tämä päätös on osoitettu kaikille jäsenvaltioille.

         Tehty Brysselissä 23 päivänä kesäkuuta 2017.

               Komission puolesta

            Karmenu VELLA

               Komission jäsen

         (1)  EUVL L 27, 30.1.2010, s. 1.

         (2)  Komission päätös 2011/383/EU, annettu 28 päivänä kesäkuuta 2011, ekologisista arviointiperusteista EU-ympäristömerkin myöntämiseksi yleispuhdistusaineille ja saniteettitilojen puhdistusaineille (EUVL L 169, 29.6.2011, s. 52).

         (3)  Euroopan parlamentin ja neuvoston asetus (EY) N:o 648/2004, annettu 31 päivänä maaliskuuta 2004, pesuaineista (EUVL L 104, 8.4.2004, s. 1).

         (4)  Komission suositus 2011/696/EU, annettu 18 päivänä lokakuuta 2011, nanomateriaalin määritelmästä (EUVL L 275, 20.10.2011, s. 38).

         LIITE

            EU-YMPÄRISTÖMERKIN MYÖNTÄMISPERUSTEET

            YLEISET PERIAATTEET

            Arviointiperusteet EU-ympäristömerkin myöntämiseksi kovien pintojen puhdistusaineille

         ARVIOINTIPERUSTEET

                     1.

                     Myrkyllisyys vesieliöille

                     2.

                     Biohajoavuus

                     3.

                     Palmuöljyn, palmunsiemenöljyn ja niiden johdannaisten kestävä hankinta

                     4.

                     Aineet, joita ei saa käyttää tai joiden käyttöä on rajoitettu

                     5.

                     Pakkaukset

                     6.

                     Soveltuvuus käyttöön

                     7.

                     Käyttäjille annettavat tiedot

                     8.

                     EU-ympäristömerkin tiedot

               ARVIOINTI JA TODENTAMINEN
         a)   Vaatimukset

         Erityiset arviointi- ja todentamisvaatimukset ilmoitetaan kunkin arviointiperusteen yhteydessä.
         Kun hakijan edellytetään esittävän toimivaltaisille elimille vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta, nämä voivat olla peräisin hakijalta itseltään ja/tai tämän tavarantoimittajalta/tavarantoimittajilta.
         Toimivaltaisten elinten on tunnustettava ensisijaisesti vakuutukset, jotka ovat sellaisten elinten antamia, jotka on akkreditoitu testaus- ja kalibrointilaboratorioita koskevien yhdenmukaistettujen standardien mukaisesti, sekä sellaisten elinten suorittamat todentamiset, jotka on akkreditoitu tuotteiden, prosessien ja palvelujen sertifiointielimiä koskevien yhdenmukaistettujen standardien mukaisesti. Akkreditoinnissa on noudatettava Euroopan parlamentin ja neuvoston asetusta (EY) N:o 765/2008 (1).
         Tarvittaessa voidaan käyttää muita kuin kullekin vaatimukselle ilmoitettuja testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden.
         Toimivaltaiset elimet voivat tarvittaessa pyytää esittämään arviointia ja todentamista tukevia asiakirjoja ja toteuttaa riippumattomia tarkastuksia tai laitosvierailuja.
         Edellytyksenä on, että tuote täyttää kaikki sovellettavat oikeudelliset vaatimukset siinä maassa (niissä maissa), jossa (joissa) tuote on tarkoitus saattaa markkinoille. Hakijan on vakuutettava, että tuote on tämän vaatimuksen mukainen.
         EU-ympäristömerkin verkkosivulla on pesuaineiden valmistusainetietokanta (DID-luettelo), joka sisältää yleisimmät pesuaineisiin ja kosmeettisiin valmisteisiin sisältyvät aineet. Siinä annettuja tietoja on käytettävä kriittisen laimennustilavuuden (CDV) laskennassa ja sisältyvien aineiden biohajoavuuden arvioinnissa. Sellaisten aineiden osalta, joita ei ole lueteltu DID-luettelossa, annetaan ohjeita siitä, miten tarvittavat tiedot lasketaan tai ekstrapoloidaan.
         Toimivaltaiselle elimelle on toimitettava sisältyvien aineiden täydellinen luettelo, josta käy ilmi sisältyvän aineen (mahdollinen) kauppanimi, kemiallinen nimi, CAS-nro, DID-nro, määrä, tehtävä ja olomuoto lopputuotteessa (mukaan lukien veteen liukeneva kalvo).
         Säilöntäaineet, hajusteet ja väriaineet on ilmoitettava pitoisuudesta riippumatta. Muut sisältyvät aineet on ilmoitettava, jos niiden pitoisuus on vähintään 0,010 painoprosenttia.
         Kaikki tuotteeseen sisältyvät aineet, jotka esiintyvät nanomateriaalien muodossa, on merkittävä luetteloon selkeästi sulkuihin kirjoitetulla sanalla ”nano”.
         Kustakin luettelossa mainitusta sisältyvästä aineesta on toimitettava käyttöturvallisuustiedotteet Euroopan parlamentin ja neuvoston asetuksen (EY) N:o 1907/2006 (2) mukaisesti. Jos aineen käyttöturvallisuustiedotteita ei ole saatavilla, koska aine on seoksen osa, hakijan on toimitettava seoksen käyttöturvallisuustiedotteet.
         b)   Mittaustarkkuuden raja-arvot

         Kaikkien sisältyvien aineiden on täytettävä ekologiset arviointiperusteet, jotka on esitetty taulukossa 1.

            Taulukko 1

            Kovien pintojen puhdistusaineisiin sisältyviin aineisiin sovellettavat raja-arvot arviointiperusteittain painoprosentteina (%)

                     Arviointiperuste

                     Pinta-aktiiviset aineet

                     Säilöntäaineet

                     Väriaineet

                     Hajusteet

                     Muut (esim. entsyymit)

                     Myrkyllisyys vesieliöille

                     ≥ 0,010

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ≥ 0,010

                     Biohajoavuus

                     Pinta-aktiiviset aineet

                     ≥ 0,010

                     —

                     —

                     —

                     —

                     Orgaaniset aineet

                     ≥ 0,010

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ≥ 0,010

                     Palmuöljyn kestävä hankinta

                     ≥ 0,010

                     —

                     —

                     —

                     ≥ 0,010

                     Aineet, joita ei saa käyttää tai joiden käyttöä on rajoitettu

                     Aineet, joita ei saa käyttää tai joiden käyttöä on rajoitettu

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     Vaaralliset aineet

                     ≥ 0,010

                     ≥ 0,010

                     ≥ 0,010

                     ≥ 0,010

                     ≥ 0,010

                     Erityistä huolta aiheuttavat aineet

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     ei raja-arvoa (*1)

                     Hajusteet

                     —

                     —

                     —

                     ei raja-arvoa (*1)

                     —

                     Säilöntäaineet

                     —

                     ei raja-arvoa (*1)

                     —

                     —

                     —

                     Väriaineet

                     —

                     —

                     ei raja-arvoa (*1)

                     —

                     —

                     Entsyymit

                     —

                     —

                     —

                     —

                     ei raja-arvoa (*1)

                     Mikro-organismit

                     —

                     —

                     —

                     —

                     ≥ 0,010

               c)   Tuoteryhmäkohtaiset erityispiirteet

         Jos tuotetta on saatavilla käyttövalmiissa ja laimentamattomassa muodossa ja kumpaakin muotoa myydään yhden erän osana (esimerkiksi yksi pullo käyttövalmista tuotetta ja täyttöpullo laimentamatonta tuotetta), kummankin tuotetyypin on täytettävä tyyppinsä arviointiperusteiden kaikki vaatimukset.
         Laimentamattomien tuotteiden, joiden pakkaukset on suunniteltu ainoastaan sumutinpullojen uudelleentäyttöä varten, on täytettävä käyttövalmiille tuotteille asetetut pakkausvaatimukset.
         VERTAILUANNOS
         Seuraavia annosmääriä käytetään vertailuannoksina laskelmissa, joilla pyritään osoittamaan, onko EU-ympäristömerkin vaatimuksia noudatettu, sekä testaamaan puhdistuskykyä.

                     Käyttövalmiit tuotteet

                     1 litra käyttövalmista tuotetta

                     Laimentamattomat tuotteet

                     Suurin annos, jota valmistaja suosittelee yhteen litraan liuosta normaalisti likaantuneiden pintojen puhdistamiseen (g/l puhdistusliuosta tai ml/l puhdistusliuosta).

            Arviointi ja todentaminen: Hakijan on toimitettava annosteluohjeet sisältävä tuote-etiketti tai tuoteseloste.

            Arviointiperuste 1 – Myrkyllisyys vesieliöille

         Tuotteen kriittinen laimennustilavuus (CDVkrooninen-arvo) ei saa ylittää seuraavia vertailuannosten raja-arvoja.

                     Tuotetyyppi

                     CDV:n raja-arvo
                     (l/l puhdistusliuosta)

                     Yleispuhdistusaineet, käyttövalmiit

                     350 000

                     Yleispuhdistusaineet, laimentamattomat

                     18 000

                     Keittiön puhdistusaineet, käyttövalmiit

                     600 000

                     Keittiön puhdistusaineet, laimentamattomat

                     45 000

                     Ikkunanpesuaineet, käyttövalmiit

                     48 000

                     Ikkunanpesuaineet, laimentamattomat

                     18 000

                     Saniteettitilojen puhdistusaineet, käyttövalmiit

                     600 000

                     Saniteettitilojen puhdistusaineet, laimentamattomat

                     45 000

            Arviointi ja todentaminen: Hakijan on toimitettava laskelma tuotteen CDVkrooninen-arvosta. EU-ympäristömerkin verkkosivuilla on laskentataulukko CDVkrooninen-arvon laskemista varten.
         Tuotteen CDVkrooninen-arvo lasketaan kullekin sisältyvälle aineelle (i), lukuun ottamatta mikro-organismeja, yhtälöllä:

         missä

                     annostus (i)

                     :

                     aineen (i) paino (g) vertailuannoksessa

                     DF(i)

                     :

                     aineen (i) hajoamistekijä

                     TFkrooninen(i)

                     :

                     aineen (i) krooninen toksisuustekijä.

               Muuttujien DF(i) ja TFkrooninen(i) arvot annetaan DID-luettelon ajantasaisimmassa A-osassa. Jos sisältyvää ainetta ei ole lueteltu DID-luettelon A-osassa, on hakijan arvioitava muuttujien arvot DID-luettelon B-osassa kuvatulla tavalla. Arvioon on liitettävä asiaa koskevat asiakirjat.

            Arviointiperuste 2 – Biohajoavuus

         a)   Pinta-aktiivisten aineiden biohajoavuus

         Kaikkien pinta-aktiivisten aineiden on oltava helposti hajoavia (aerobisesti).
         Kaikkien vesiympäristölle vaarallisiksi luokiteltujen pinta-aktiivisten aineiden, jotka kuuluvat välittömään luokkaan 1 (H400) tai krooniseen luokkaan 3 (H412) Euroopan parlamentin ja neuvoston asetuksen (EY) N:o 1272/2008 (3) mukaisesti, on lisäksi oltava anaerobisesti biohajoavia.
         b)   Orgaanisten yhdisteiden biohajoavuus

         Sellaisen orgaanisen aineksen, lukuun ottamatta mikro-organismeja, joka ei ole aerobisesti biohajoavaa (ei nopeasti biohajoava, aNBO) tai anaerobisesti biohajoavaa (anNBO), määrä tuotteessa ei saa ylittää seuraavia viiteannoksen raja-arvoja.

                     Tuotetyyppi

                     aNBO
                     (g/l puhdistusliuosta)

                     anNBO
                     (g/l puhdistusliuosta)

                     Yleispuhdistusaineet, käyttövalmiit

                     3,00

                     55,00

                     Yleispuhdistusaineet, laimentamattomat

                     0,20

                     0,50

                     Keittiön puhdistusaineet, käyttövalmiit

                     5,00

                     35,00

                     Keittiön puhdistusaineet, laimentamattomat

                     0,20

                     0,50

                     Ikkunanpesuaineet, käyttövalmiit

                     2,00

                     20,00

                     Ikkunanpesuaineet, laimentamattomat

                     0,20

                     0,50

                     Saniteettitilojen puhdistusaineet, käyttövalmiit

                     5,00

                     35,00

                     Saniteettitilojen puhdistusaineet, laimentamattomat

                     0,20

                     0,50

            Arviointi ja todentaminen: Hakijan on toimitettava asiakirjat pinta-aktiivisten aineiden hajoavuudesta sekä laskelma tuotteen aNBO- ja anNBO-arvoista. EU-ympäristömerkin verkkosivulla on laskentataulukko aNBO- ja anNBO-arvojen laskemiseksi.
         Pinta-aktiivisten aineiden hajoavuuden ja orgaanisten yhdisteiden aNBO- ja anNBO-arvojen osalta on viitattava ajantasaisimpaan DID-luetteloon.
         Niistä tuotteeseen sisältyvistä aineista, joita ei ole mainittu DID-luettelon A-osassa, on esitettävä julkaisuista tai muista lähteistä saadut asiaankuuluvat tiedot tai asianmukaiset testitulokset, jotka osoittavat niiden olevan aerobisesti ja anaerobisesti biohajoavia, kuten luettelon B-osassa kuvataan.
         Edellä mainittujen hajoavuutta koskevien asiakirjojen puuttuessa muu sisältyvä aine kuin pinta-aktiivinen aine voidaan vapauttaa anaerobista hajoavuutta koskevasta vaatimuksesta, jos jokin seuraavista kolmesta vaihtoehdosta täyttyy:

                     1)

                     Aine on helposti hajoava ja sillä on matala adsorptio (A < 25 %).

                     2)

                     Aine on helposti hajoava ja sillä on korkea desorptio (D > 75 %).

                     3)

                     Aine on helposti hajoava eikä se ole biokertyvä (4).

               Adsorptiota/desorptiota koskeva testaus on tehtävä OECD-testimenetelmän 106 mukaisesti.

            Arviointiperuste 3 – Palmuöljyn, palmunsiemenöljyn ja niiden johdannaisten kestävä hankinta

         Tuotteisiin sisältyvät aineet, jotka ovat peräisin palmuöljystä tai palmunsiemenöljystä, on hankittava tiloilta, jotka täyttävät kestävää tuotantoa koskevan sertifiointijärjestelmän vaatimukset. Sertifiointijärjestelmän on oltava useista sidosryhmistä muodostuvien järjestöjen vaatimusten mukainen, sillä on oltava laaja jäsenpohja, mukaan lukien kansalaisjärjestöt, teollisuus ja valtionhallinto, ja siinä on käsiteltävä ympäristövaikutuksia, mukaan lukien maaperään, luonnon monimuotoisuuteen, orgaanisen hiilen varastoihin sekä luonnonvarojen suojeluun kohdistuvat vaikutukset.

            Arviointi ja todentaminen: Hakijan on esitettävä kolmannen osapuolen todistusten ja alkuperäketjun avulla todisteet siitä, että sisältyvien aineiden valmistuksessa käytetty palmuöljy ja palmunsiemenöljy on hankittu kestävästi hoidetuilta tiloilta.
         Hyväksyttäviä sertifikaatteja ovat muun muassa RSPO-järjestön (Roundtable for Sustainable Palm Oil) sertifikaatti (toimitusketjun yksilöinti/erilläänpito/massatase) tai minkä tahansa vastaavan tai vaatimuksiltaan tiukemman kestävän tuotannon järjestelmän sertifikaatit.
         Palmuöljyn ja palmunsiemenöljyn kemiallisten johdannaisten osalta voidaan käyttää kestävyyden osoittamiseen book and claim -järjestelmiä, kuten Green Palm -sertifikaatit tai vastaavat. Hakijan on toimitettava vuotuinen raportti (Annual Communications of Progress, ACOP), jossa ilmoitetaan viimeisimmän vuotuisen myyntijakson aikana hankitut ja lunastetut Green Palm -sertifikaatit.

            Arviointiperuste 4 – Aineet, joita ei saa käyttää tai joiden käyttöä on rajoitettu

         a)   Aineet, joita ei saa käyttää tai joiden käyttöä on rajoitettu

         i)   Aineet, joita ei saa käyttää

         Tuote ei saa sisältää seuraavia aineita pitoisuudesta riippumatta:

                     —

                     alkyylifenolietoksylaatit (APEO) ja muut alkylifenolijohdannaiset

                     —

                     atranoli

                     —

                     kloroatranoli

                     —

                     dietyleenitriamiinipentaetikkahappo (DTPA)

                     —

                     etyleenidiamiinitetraetikkahappo (EDTA) ja sen suolat

                     —

                     formaldehydi ja formaldehydiä vapauttavat aineet (esimerkiksi 2-bromi-2-nitropropaani-1,3-dioli, 5-bromi-5-nitro-1,3-dioksaani, natriumhydroksimetyyliglysinaatti ja diatsolidinyyliurea) lukuun ottamatta sisältyvässä aineessa enintään 0,010 painoprosentin pitoisuutena esiintyviä polyalkoksikemiaan perustuvien pinta-aktiivisten aineiden sisältämiä formaldehydiepäpuhtauksia

                     —

                     glutaarialdehydi

                     —

                     hydroksi-isoheksyyli-3-syklohekseeni-karboksialdehydi (HICC)

                     —

                     muoviset mikrohiukkaset

                     —

                     nanohopea

                     —

                     nitromyskit ja polysykliset myskit

                     —

                     fosfaatit

                     —

                     perfluoratut alkylaatit

                     —

                     kvaternaariset ammoniumsuolat, jotka eivät ole nopeasti biohajoavia

                     —

                     reaktiiviset klooriyhdisteet

                     —

                     rodamiini B

                     —

                     triklosaani

                     —

                     3-jodi-2-propynyylibutyylikarbamaatti

                     —

                     aromaattiset hiilivedyt

                     —

                     halogenoidut hiilivedyt.

            Arviointi ja todentaminen: Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset, joissa vahvistetaan, että tuote ei sisällä lueteltuja aineita pitoisuudesta riippumatta.
         ii)   Aineet, joiden käyttöä on rajoitettu

         Tuotteessa ei saa olla seuraavia aineita ilmoitettua pitoisuutta enemmän:

                     —

                     2-metyyli-2H-isotiatsol-3-oni: 0,0050 painoprosenttia (jos 2-metyyli-2H-isotiatsol-3-onin sallittu arvo Euroopan parlamentin ja neuvoston asetuksen (EY) N:o 1223/2009 (5) liitteessä V (kosmeettisissa valmisteissa sallittujen säilöntäaineiden luettelo) on soveltamisen aikaan pienempi, on sovellettava kyseistä pienempää arvoa)

                     —

                     1,2-bentsisotiatsol-3(2H)-oni: 0,0050 painoprosenttia

                     —

                     5-kloori-2-metyyli-4-isotiatsolin-3-oni/2-metyyli-4-isotiatsolin-3-oni: 0,0015 painoprosenttia.

               Alkuainefosforina laskettava fosforin (P) kokonaispitoisuus rajoitetaan vertailuannoksen osalta seuraavasti:

                     Tuotetyyppi

                     Fosforipitoisuus

                     Yleispuhdistusaineet, käyttövalmiit

                     0,02 g/l käyttövalmista tuotetta

                     Yleispuhdistusaineet, laimentamattomat

                     0,02 g/l puhdistusliuosta

                     Keittiön puhdistusaineet, käyttövalmiit

                     1,00 g/l käyttövalmista tuotetta

                     Keittiön puhdistusaineet, laimentamattomat

                     1,00 g/l puhdistusliuosta

                     Ikkunanpesuaineet, käyttövalmiit

                     0,00 g/l käyttövalmista tuotetta

                     Ikkunanpesuaineet, laimentamattomat

                     0,00 g/l puhdistusliuosta

                     Saniteettitilojen puhdistusaineet, käyttövalmiit

                     1,00 g/l käyttövalmista tuotetta

                     Saniteettitilojen puhdistusaineet, laimentamattomat

                     1,00 g/l puhdistusliuosta

               Niiden hajusteiden pitoisuus, joihin sovelletaan asetuksessa (EY) N:o 648/2004 säädettyä ilmoitusvaatimusta, ei saa olla ≥ 0,010 painoprosenttia ainetta kohden.
         VOC-yhdisteitä ei saa esiintyä jäljempänä annettuja rajoja enempää. (VOC-yhdisteillä tarkoitetaan kaikkia orgaanisia yhdisteitä, joiden kiehumispiste on alle 150 °C.)

                     Tuotetyyppi

                     VOC-yhdisteiden raja-arvot

                     Yleispuhdistusaineet, käyttövalmiit

                     30 g/l käyttövalmista tuotetta

                     Yleispuhdistusaineet, laimentamattomat

                     30 g/l puhdistusliuosta

                     Keittiön puhdistusaineet, käyttövalmiit

                     60 g/l käyttövalmista tuotetta

                     Keittiön puhdistusaineet, laimentamattomat

                     60 g/l puhdistusliuosta

                     Ikkunanpesuaineet, käyttövalmiit

                     100 g/l käyttövalmista tuotetta

                     Ikkunanpesuaineet, laimentamattomat

                     100 g/l puhdistusliuosta

                     Saniteettitilojen puhdistusaineet, käyttövalmiit

                     60 g/l käyttövalmista tuotetta

                     Saniteettitilojen puhdistusaineet, laimentamattomat

                     60 g/l puhdistusliuosta

            Arviointi ja todentaminen: Hakijan on toimitettava seuraavat asiakirjat:

                     a)

                     Jos käytetään isotiatsolinoneja, allekirjoitettu vakuutus arviointiperusteiden noudattamisesta ja tarvittaessa sitä tukevat toimittajien vakuutukset, joissa vahvistetaan, että käytettyjen isotiatsolinonien pitoisuus on asetettujen raja-arvojen mukainen tai niitä pienempi.

                     b)

                     Allekirjoitettu vakuutus arviointiperusteiden noudattamisesta ja tarvittaessa sitä tukevat toimittajien vakuutukset, joissa vahvistetaan, että alkuainefosforin kokonaismäärä on asetettujen raja-arvojen mukainen tai niitä pienempi. Tuotteen sisältämän fosforin kokonaismäärän laskelmien tulee olla vakuutuksen liitteenä.

                     c)

                     Allekirjoitettu vakuutus arviointiperusteiden noudattamisesta ja tarvittaessa sitä tukevat toimittajien vakuutukset tai asiakirjat, joissa vahvistetaan, että niiden hajusteiden pitoisuus, joihin sovelletaan asetuksessa (EY) N:o 648/2004 säädettyä ilmoitusvaatimusta, ei ylitä asetettuja raja-arvoja.

                     d)

                     Allekirjoitettu vakuutus perusteiden noudattamisesta ja tarvittaessa sitä tukevat toimittajien vakuutukset, joissa vahvistetaan, että VOC-yhdisteiden kokonaismäärä on asetettuja raja-arvoja pienempi. Vakuutuksen tueksi on esitettävä testausselosteet tai laskelmat VOC-yhdisteiden pitoisuudesta ainesosaluettelon perusteella.

               b)   Vaaralliset aineet

         i)   Lopputuote

         Lopputuotetta ei saa luokitella eikä merkitä akuutisti myrkylliseksi, elinkohtaisesti myrkylliseksi, hengitysteitä tai ihoa herkistäväksi, syöpää aiheuttavaksi, perimää vaurioittavaksi, lisääntymiselle vaaralliseksi tai vesiympäristölle vaaralliseksi Euroopan parlamentin ja neuvoston asetuksen (EY) N:o 1272/2008 liitteen I ja taulukon 2 luettelon mukaisesti.
         ii)   Sisältyvät aineet

         Sisältyvien aineiden pitoisuuden lopputuotteessa on oltava alle 0,010 painoprosenttia, jos nämä tuotteet ovat myrkyllisten, vesiympäristölle vaarallisten, hengitysteitä tai ihoa herkistävien, syöpää aiheuttavien, perimää vaurioittavien tai lisääntymiselle vaarallisten aineiden luokitteluperusteiden mukaisia asetuksen (EY) N:o 1272/2008 liitteen I ja taulukon 2 luettelon mukaisesti.
         Jos asetuksen (EY) N:o 1272/2008 10 artiklan mukaisesti määritetyt yleiset tai erityiset pitoisuuksien raja-arvot ovat tiukemmat, on sovellettava niitä.

            Taulukko 2

            Rajoitetut vaaraluokitukset ja niiden ryhmittely

                     Akuutti myrkyllisyys

                     Luokat 1 ja 2

                     Ryhmä 3

                     H300 Tappavaa nieltynä

                     H301 Myrkyllistä nieltynä

                     H310 Tappavaa joutuessaan iholle

                     H311 Myrkyllistä joutuessaan iholle

                     H330 Tappavaa hengitettynä

                     H331 Myrkyllistä hengitettynä

                     H304 Voi olla tappavaa nieltynä ja joutuessaan hengitysteihin

                     EUH070 Myrkyllistä joutuessaan silmään

                     Elinkohtainen myrkyllisyys

                     Ryhmä 1

                     Ryhmä 2

                     H370 Vahingoittaa elimiä

                     H371 Saattaa vahingoittaa elimiä

                     H372 Vahingoittaa elimiä pitkäaikaisessa tai toistuvassa altistumisessa

                     H373 Saattaa vahingoittaa elimiä pitkäaikaisessa tai toistuvassa altistumisessa

                     Hengitysteiden ja ihon herkistyminen

                     Kategoria 1 A/1

                     Kategoria 1 B

                     H317 Voi aiheuttaa allergisen ihoreaktion

                     H317 Voi aiheuttaa allergisen ihoreaktion

                     H334 Voi aiheuttaa hengitettynä allergia- tai astmaoireita tai hengitysvaikeuksia

                     H334 Voi aiheuttaa hengitettynä allergia- tai astmaoireita tai hengitysvaikeuksia

                     Syöpää aiheuttava, perimää vaurioittava tai lisääntymiselle vaarallinen

                     Ryhmät 1A ja 1B

                     Ryhmä 2

                     H340 Saattaa aiheuttaa perimävaurioita

                     H341 Epäillään aiheuttavan perimävaurioita

                     H350 Saattaa aiheuttaa syöpää

                     H351 Epäillään aiheuttavan syöpää

                     H350i Saattaa aiheuttaa syöpää hengitettynä

                     H360F Saattaa heikentää hedelmällisyyttä

                     H361f Epäillään heikentävän hedelmällisyyttä

                     H360D Voi vaurioittaa sikiötä

                     H361d Epäillään vaurioittavan sikiötä

                     H360FD Saattaa heikentää hedelmällisyyttä. Voi vaurioittaa sikiötä

                     H361fd Epäillään heikentävän hedelmällisyyttä. Epäillään vaurioittavan sikiötä

                     H360Fd Saattaa heikentää hedelmällisyyttä. Epäillään vaurioittavan sikiötä

                     H362 Saattaa aiheuttaa haittaa rintaruokinnassa oleville lapsille

                     H360Df Voi vaurioittaa sikiötä. Epäillään heikentävän hedelmällisyyttä

                     Vesiympäristölle vaarallinen

                     Luokat 1 ja 2

                     Luokat 3 ja 4

                     H400 Erittäin myrkyllistä vesieliöille

                     H412 Haitallista vesieliöille, pitkäaikaisia haittavaikutuksia

                     H410 Erittäin myrkyllistä vesieliöille, pitkäaikaisia haittavaikutuksia

                     H413 Saattaa aiheuttaa pitkäaikaisia haittavaikutuksia vesieliöille

                     H411 Myrkyllistä vesieliöille, pitkäaikaisia haittavaikutuksia

                     Vaarallisuus otsonikerrokselle

                     H420 Vaarallista otsonikerrokselle

               Tätä arviointiperustetta ei sovelleta asetuksen (EY) N:o 1907/2006 2 artiklan 7 kohdan a ja b alakohdan soveltamisalaan kuuluviin sisältyviin aineisiin. Mainituissa säännöksissä vahvistetaan perusteet, joiden mukaan mainitun asetuksen liitteessä IV ja V luetellut aineet vapautetaan rekisteröintiä, jatkokäyttäjää ja arviointivaatimuksia koskevien säännösten soveltamisesta. Sen määrittämiseksi, sovelletaanko tätä vapautusta, hakijan on selvitettävä kaikki sisältyvät aineet, joiden pitoisuus on yli 0,010 painoprosenttia.
         Taulukon 3 aineet ja seokset on vapautettu vaatimuksesta 4(b)(ii).

            Taulukko 3

            Vapautuksen saaneet aineet

                     Aine

                     Vaaralauseke

                     Pinta-aktiiviset aineet

                     H400 Erittäin myrkyllistä vesieliöille

                     H412 Haitallista vesieliöille, pitkäaikaisia haittavaikutuksia

                     Entsyymit (*2)

                     H317 Voi aiheuttaa allergisen ihoreaktion

                     H334 Voi aiheuttaa hengitettynä allergia- tai astmaoireita tai hengitysvaikeuksia

                     NTA epäpuhtautena MGDA:ssa ja GLDA:ssa (*3)

                     H351 Epäillään aiheuttavan syöpää

            Arviointi ja todentaminen: Hakijan on osoitettava, että arviointiperustetta on noudatettu lopputuotteessa ja kaikissa sisältyvissä aineissa, joiden pitoisuus lopputuotteessa on yli 0,010 painoprosenttia. Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset tai käyttöturvallisuustiedotteet, joissa vahvistetaan, että yksikään näistä aineista ei täytä perusteita yhden tai useamman taulukossa 2 luetellun vaaralausekkeen mukaiselle luokittelulle niissä muodoissa tai fysikaalisissa olomuodoissa, joissa ne esiintyvät tuotteessa.
         Asetuksen (EY) N:o 1907/2006 liitteissä IV ja V lueteltujen, mainitun asetuksen 2 artiklan 7 kohdan a ja b alakohdan mukaisesti rekisteröintivelvoitteista vapautettujen aineiden osalta hakijan asiaa koskeva vakuutus riittää.
         Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset tai käyttöturvallisuustiedotteet, joissa vahvistetaan tuotteiden sisältävän aineita, jotka täyttävät poikkeusta koskevat edellytykset.
         c)   Erityistä huolta aiheuttavat aineet

         Lopputuote ei saa sisältää aineita, jotka on tunnistettu asetuksen (EY) N:o 1907/2006 59 artiklan 1 kohdassa kuvatun menettelyn mukaisesti erityistä huolta aiheuttavien aineiden luetteloon kuuluviksi aineiksi.

            Arviointi ja todentaminen: Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset tai käyttöturvallisuustiedotteet, joissa vahvistetaan, että tuotteet eivät sisällä mitään luetteloon kuuluvia aineita.
         Hakijan on viitattava viimeisimpään hakemuksen jättöajankohtana julkaistuun erityistä huolta herättävien aineiden luetteloon.
         d)   Hajusteet

         Kaikki valmistuksessa käytettävät aineet, joita lisätään tuotteeseen hajusteina, on valmistettava ja niitä on käsiteltävä Kansainvälisen hajusteliiton (IFRA) (6) käytännesääntöjen mukaisesti. Valmistajan on noudatettava IFRAn suosituksia, jotka koskevat aineiden käyttökieltoa, käytön rajoittamista ja erityisiä puhtausvaatimuksia.

            Arviointi ja todentaminen: Toimittajan tai tarvittaessa hajusteiden valmistajan on annettava allekirjoitettu vakuutus tämän arviointiperusteen noudattamisesta.
         e)   Säilöntäaineet

                     i)

                     Tuote saa sisältää säilöntäaineita ainoastaan sen säilyvyyden parantamiseksi ja pelkästään tätä tarkoitusta varten asianmukaisesti annosteltuna. Tämä ei koske pinta-aktiivisia aineita, joilla voi olla myös biosidiominaisuuksia.

                     ii)

                     Tuote voi sisältää säilöntäaineita edellyttäen, että ne eivät ole biokertyviä. Säilöntäainetta ei pidetä biokertyvänä, jos BCF < 100 tai log Kow < 3,0. Jos sekä BCF- että log Kow -arvot ovat saatavilla, on käytettävä suurinta mitattua BCF-arvoa.

                     iii)

                     Pakkauksessa tai muissa tuote-esitteissä ei saa väittää tai antaa ymmärtää, että tuotteella on mikrobeja tuhoava tai desinfioiva vaikutus.

            Arviointi ja todentaminen: Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset sekä käyttöturvallisuustiedotteet kaikista lisätyistä säilöntäaineista ja tiedot BCF- tai log Kow -arvoista. Hakijan on lisäksi toimitettava graafinen esitys pakkauksesta.
         f)   Väriaineet

         Tuotteen väriaineet eivät saa olla biokertyviä.
         Väriainetta ei pidetä biokertyvänä, jos BCF < 100 tai log Kow < 3,0. Jos sekä BCF- että log Kow -arvot ovat saatavilla, on käytettävä suurinta mitattua BCF-arvoa. Mikäli väriaine on hyväksytty käytettäväksi elintarvikkeissa, ei mahdollista biokertyvyyttä tarvitse selvittää.

            Arviointi ja todentaminen: Hakijan on annettava allekirjoitettu vakuutus perusteen noudattamisesta ja tarvittaessa sitä tukevat toimittajien vakuutukset sekä käyttöturvallisuustiedotteet kaikista lisätyistä väriaineista ja tiedot BCF- tai log Kow -arvoista taikka asiakirjat sen varmistamiseksi, että väriaine on hyväksytty käytettäväksi elintarvikkeissa.
         g)   Entsyymit

         Ainoastaan kapseloituja (kiinteässä muodossa olevia) entsyymejä ja entsyyminesteitä/-lietteitä saa käyttää.

            Arviointi ja todentaminen: Hakijan on annettava allekirjoitettu vakuutus arviointiperusteen noudattamisesta ja tarvittaessa sitä tukevat toimittajien vakuutukset sekä käyttöturvallisuustiedotteet kaikista lisätyistä entsyymeistä.
         h)   Mikro-organismit

                     i)

                     Tunnistetiedot: kaikilla tarkoituksella lisätyillä mikro-organismeilla on oltava ATCC-numero (American Type Culture Collection), niiden on kuuluttava kansainvälisesti tunnustettuun kantakokoelmaan (IDA) tai niillä on oltava kannan tunnistuskäytännön (16S-ribosomaalisen DNA-sekvensoinnin tai vastaavan menetelmän) avulla tunnistettu DNA.

                     ii)

                     Turvallisuus: kaikkien tarkoituksella lisättyjen mikro-organismien on kuuluttava kumpaankin seuraavista:

                                 —

                                 riskiryhmä I, sellaisena kuin se on määritelty direktiivissä 2000/54/EY (7) – altistuminen biologisille tekijöille työssä

                                 —

                                 Euroopan elintarviketurvallisuusviranomaisen (EFSA) julkaisema tunnustetun turvallisuusolettaman luettelo (QPS).

                     iii)

                     Epäpuhtauksien puuttuminen: lopputuotteen yhdessäkään kannassa ei saa olla jäljempänä mainittuja patogeenisiä mikro-organismeja, kun ne on testattu ilmoitettuja tai vastaavia testimenetelmiä:

                                 —

                                 E. Coli, testimenetelmä ISO 16649-3:2005

                                 —

                                 Streptococcus (Enterococcus), testimenetelmä ISO 21528-1:2004

                                 —

                                 Staphylococcus aureus, testimenetelmä ISO 6888-1

                                 —

                                 Bacillus cereus, testimenetelmä ISO 7932:2004 tai ISO 21871

                                 —

                                 Salmonella, testimenetelmä ISO6579:2002 tai ISO 19250.

                     iv)

                     Kaikkien tarkoituksella lisättyjen mikro-organismien on oltava muita kuin muuntogeenisiä mikro-organismeja.

                     v)

                     Antibioottinen alttius: kaikkien tarkoituksella lisättyjen mikro-organismien on oltava luontaista resistenssiä lukuun ottamatta herkkiä antibioottien kaikille viidelle pääluokalle (aminoglykosidi, makrolidi, beetalaktaami, tetrasykliini ja fluorokinoloni) EUCAST-kiekkoherkkyysmenetelmän tai vastaavan menetelmän mukaisesti.

                     vi)

                     Mikro-organismien määrä: tuotteilla on niiden käyttömuodossa oltava pesäkemäärä, joka on vähintään 1 × 105 pesäkkeen muodostavaa yksikköä (CFU)/ml ISO 4833-1:2014-standardin mukaisesti.

                     vii)

                     Säilyvyysaika: tuotteen säilyvyysajan on oltava vähintään 24 kuukautta eikä mikro-organismien määrä saa laskea yli 10 prosenttia kutakin 12 kuukautta kohden ISO 4833–1:2014 standardin mukaisesti.

                     viii)

                     Soveltuvuus käyttöön: tuotteen on täytettävä kaikki käyttöön soveltuvuutta koskevan perusteen 6 vaatimukset, ja kaikki valmistajan väitteet tuotteen sisältämien mikro-organismien vaikutuksista on dokumentoitava kolmannen osapuolen testauksen avulla.

                     ix)

                     Väitteet: Pakkauksessa tai muissa tuote-esitteissä ei saa väittää tai antaa ymmärtää, että tuotteella on mikrobeja tuhoava tai desinfioiva vaikutus.

                     x)

                     Käyttäjille annettavat tiedot: tuotteen merkinnöissä on oltava seuraavat tiedot:

                                 —

                                 tuote sisältää mikro-organismeja

                                 —

                                 tuotetta ei saa käyttää sumutusmekanismin avulla

                                 —

                                 tuotetta ei saa käyttää pinnoilla, jotka ovat kosketuksissa elintarvikkeiden kanssa

                                 —

                                 merkintä tuotteen säilyvyysajasta.

            Arviointi ja todentaminen: hakijan on toimitettava:

                     i)

                     (Kannan) nimi ja kaikkien tuotteen sisältämien mikro-organismien tunniste ATCC- tai IDA-numerolla tai DNA-tunnistetta koskevat asiakirjat.

                     ii)

                     Asiakirjat, jotka osoittavat, että kaikki mikro-organismit kuuluvat riskiryhmään I ja QPS-luetteloon.

                     iii)

                     Testausasiakirjat, jotka osoittavat, että tuotteessa ei ole patogeenisiä mikro-organismeja.

                     iv)

                     Asiakirjat, jotka osoittavat, että kaikki mikro-organismit ovat muita kuin muuntogeenisiä mikro-organismeja.

                     v)

                     Testausasiakirjat, jotka osoittavat, että mikro-organismit ovat luontaista resistenssiä lukuun ottamatta herkkiä antibioottien kaikille viidelle pääluokalle.

                     vi)

                     Testausasiakirjat, joissa esitetään CFU/ml käyttövalmiissa liuoksessa (laimentamattomasta tuotteesta on käytettävä tavanomaiseen puhdistukseen suositeltua laimennussuhdetta).

                     vii)

                     Testausasiakirjat, joissa esitetään CFU/ml käyttövalmiissa liuoksessa varastoidun tuotteen kutakin 12 kuukautta kohden säilyvyysajan loppuun saakka.

                     viii)

                     Kolmannen osapuolen laboratorion testitulokset, jotka osoittavat mikro-organismien väitetyt vaikutukset, ja graafinen esitys pakkauksesta tai jäljennös tuotteen merkinnöistä, joissa korostetaan väitteitä mikro-organismien vaikutuksista.

                     ix ja x)

                     Graafinen esitys pakkauksesta tai jäljennös tuotteen merkinnöistä.

            Arviointiperuste 5 – Pakkaukset

         a)   Suihkepulloissa myytävät tuotteet

         Ponneaineita sisältäviä sumutteita ei saa käyttää. Suihkepullojen on oltava uudelleentäytettäviä ja -käytettäviä.

            Arviointi ja todentaminen: Hakijan on annettava allekirjoitettu vakuutus perusteiden noudattamisesta sekä asiakirjat, joissa kuvataan tai osoitetaan, kuinka pakkauksen osana olevat suihkepullot voidaan täyttää uudelleen.
         b)   Pakkausten vastaanottojärjestelmä

         Jos tuote toimitetaan pakkauksessa, joka kuuluu vastaanottojärjestelmään, tuote vapautetaan perusteen 5 c ja d kohdan vaatimuksista.

            Arviointi ja todentaminen: Hakijan on annettava allekirjoitettu vakuutus perusteiden noudattamisesta sekä asiakirjat, joissa kuvataan tai osoitetaan, että käytössä on pakkausten vastaanottojärjestelmä.
         c)   Paino-hyötysuhde (WUR)

         Tuotteen paino-hyötysuhde lasketaan ainoastaan kuluttajapakkaukselle, eikä se saa ylittää seuraavia vertailuannoksen arvoja.

                     Tuotetyyppi

                     Paino-hyötysuhde
                     (g/l puhdistusliuosta)

                     Laimentamattomat tuotteet

                     15

                     Käyttövalmiit tuotteet

                     150

                     Käyttövalmiit tuotteet myytyinä liipaisimella varustetuissa pulloissa

                     200

               Kuluttajapakkaukset, jotka on valmistettu yli 80-prosenttisesti kierrätysmateriaalista, on vapautettu tästä vaatimuksesta.

            Arviointi ja todentaminen: Hakijan on toimitettava laskelma tuotteen paino-hyötysuhteesta. Jos tuotetta myydään erilaisissa pakkauksissa (erilaisina määrinä), laskelma on toimitettava kustakin sellaisesta pakkauskoosta, jolle EU-ympäristömerkki myönnetään.
         Paino-hyötysuhde lasketaan yhtälöllä:

         jossa

                     Wi

                     :

                     kuluttajapakkauksen (i) paino (g)

                     Ui

                     :

                     kuluttajapakkauksen (i) sisältämän, muusta kuin kierrätetystä materiaalista valmistetun pakkauksen paino (g) Ui = Wi, jollei hakija pysty osoittamaan muuta

                     Di

                     :

                     kuluttajapakkaukseen (i) sisältyvien viiteannosten määrä. Käyttövalmiissa tuotteissa Di = tuotteen (tilavuus litroina)

                     Ri

                     :

                     uudelleentäyttöluku, joka kuvaa, kuinka monta kertaa kuluttajapakkaus (i) voidaan täyttää uudelleen ja käyttää samaan tarkoitukseen. Ri = 1 (pakkausta ei käytetä uudelleen samaan tarkoitukseen) tai Ri = 2 (jos hakija ei voi osoittaa, että pakkauskomponenttia voidaan käyttää uudelleen samaan tarkoitukseen ja että hakija myy täyttöpakkauksia).

               Hakijan on toimitettava arviointiperusteen noudattamisesta allekirjoitettu vakuutus, jossa vahvistetaan kierrätysmateriaalin määrä, sekä asianmukaiset asiakirjat. Pakkausta pidetään kierrätettynä, jos pakkauksen valmistukseen käytetty raaka-aine on kerätty pakkausten valmistajilta jakeluvaiheessa tai kuluttajavaiheessa.
         d)   Kierrätettävyyden suunnittelu

         Muoviset pakkaukset on suunniteltava tehokkaan kierrätyksen helpottamiseksi siten, että vältetään epäpuhtauksia sekä yhteensopimattomia materiaaleja, joiden tiedetään estävän erottelua tai uudelleenkäsittelyä tai heikentävän kierrätettävän materiaalin laatua. Etiketissä tai vyötteissä, sulkimessa taikka eristepäällysteissä ei saa olla erikseen taikka yhdistettynä taulukossa 4 lueteltuja materiaaleja tai osia. Pumppumekanismit (mukaan lukien sumutteissa olevat) on vapautettu tästä vaatimuksesta.

            Taulukko 4

            Materiaalit ja osat, joita ei saa käyttää pakkausten osissa

                     Pakkauksen osa

                     Kielletyt materiaalit ja osat (*4)

                     Etiketti tai sleeve-suojus

                                 —

                                 PS-etiketti tai vyöte yhdessä PET-, PP- tai HDPE-pullon kanssa

                                 —

                                 PVC-etiketti tai vyöte yhdessä PET-, PP- tai HDPE-pullon kanssa

                                 —

                                 PETG-etiketti tai vyöte yhdessä PET-pullon kanssa

                                 —

                                 Muut vyötteiden/etikettien muovimateriaalit, joiden tiheys > 1 g/cm3, yhdessä PET-pullon kanssa

                                 —

                                 Muut vyötteiden tai etikettien muovimateriaalit, joiden tiheys < 1 g/cm3, yhdessä PP- tai HDPE-pullon kanssa

                                 —

                                 Etiketti tai vyöte, joka on metalloitu tai hitsattu pakkauksen runkoon (mould labelling)

                     Suljin

                                 —

                                 PS-suljin yhdessä PET-, HDPE- tai PP-pullon kanssa

                                 —

                                 PVC-suljin yhdessä PET-, PP- tai HDPE-pullon kanssa

                                 —

                                 PETG-sulkimet tai suljinmateriaali, jonka tiheys > 1 g/cm3, yhdessä PET-pullon kanssa

                                 —

                                 Metallista, lasista tai EVA-materiaalista valmistetut sulkimet, jotka eivät ole helposti erotettavissa pullosta

                                 —

                                 Silikonista tehdyt sulkimet. Silikonisulkimet, joiden tiheys on < 1 g/cm3, yhdessä PET-pullon kanssa, sekä silikonisulkimet, joiden tiheys on > 1 g/cm3, yhdessä PEHD- tai PP-pullon kanssa, on vapautettu.

                                 —

                                 Metallifoliot tai -sinetit, jotka pysyvät kiinni pullossa tai sen sulkimessa sen jälkeen, kun tuote on avattu

                     Eristyspinnoitukset

                     Polyamidi, funktionaaliset polyolefiinit, metallisoidut ja valon kulkua estävät eristeet

            Arviointi ja todentaminen: Hakijan on annettava arviointiperusteiden noudattamisesta allekirjoitettu vakuutus, josta käy ilmi pakkausmateriaalin, mukaan lukien säiliö, etiketti tai vyöte, liimojen, suljinten ja eristyspinnoituksen, koostumus, sekä valokuvat tai tekniset piirustukset kuluttajapakkauksesta.

            Arviointiperuste 6 – Soveltuvuus käyttöön

         Tuotteella on oltava tyydyttävä puhdistusteho valmistajan suosittelemassa alhaisimmassa lämpötilassa ja alhaisimmalla annostuksella veden kovuudesta riippuen EU-ympäristömerkin verkkosivuilla (8) olevan ”Kovien pintojen puhdistusaineiden suorituskyvyn puitetestin” mukaisesti.

            Arviointi ja todentaminen: Hakijan on toimitettava asiakirjat, joista käy ilmi, että tuote on testattu puitetestissä määritellyissä olosuhteissa ja että tulosten mukaan tuote on saavuttanut vähintään puhdistusteholle asetetun vähimmäistason. Hakijan on toimitettava myös asiakirjat, joista käy ilmi, että asiaan kuuluviin testaus- ja kalibrointilaboratorioita koskeviin yhdenmukaistettuihin standardeihin sisältyvät laboratoriota koskevat vaatimukset täyttyvät.
         Testauksessa voidaan käyttää vastaavaa suorituskykytestiä, jos toimivaltainen elin on arvioinut ja hyväksynyt vastaavuuden.

            Arviointiperuste 7 – Käyttäjille annettavat tiedot

         Tuotteeseen on liitettävä asianmukaista käyttöä koskevat ohjeet tuotteen puhdistustehon maksimoimiseksi, jätteen määrän minimoimiseksi sekä vesien pilaantumisen ja luonnonvarojen käytön vähentämiseksi. Ohjeet voidaan esittää tekstimuodossa, kuvina tai symboleina ja niihin on sisällyttävä seuraavat tiedot:

                     a)

                        Annosteluohjeet

                     Hakijan on toteutettava tarpeelliset toimenpiteet, joilla kuluttajia autetaan noudattamaan suositeltuja annosmääriä, kuten antamalla käyttöön annosteluohjeet ja jos mahdollista, sopiva annostelujärjestelmä (esimerkiksi annostelu korkin tai kapselien/tablettien avulla). Käyttövalmiiden tuotteiden pakkauksissa on oltava seuraava teksti: ”Tätä tuotetta ei ole tarkoitettu laajojen pintojen puhdistukseen”.
                     Annosteluohjeisiin on sisällyttävä tiedot suositellusta annoksesta vähintään kahdessa likaisuuden asteessa sekä tarvittaessa tiedot veden kovuuden vaikutuksesta annostukseen.
                     Tiedoista on tarvittaessa käytävä ilmi yleisin veden kovuus sillä alueella, jolla tuote on tarkoitus saattaa markkinoille, tai se, mistä tiedot veden kovuudesta on mahdollista saada.

                     b)

                        Pakkauksen hävittämistä koskeva tieto

                     Kuluttajapakkaukseen on sisällyttävä tiedot uudelleenkäytöstä, kierrätyksestä ja pakkauksen asianmukaisesta hävittämisestä.

                     c)

                        Ympäristöä koskeva tieto

                     Kuluttajapakkauksessa on oltava maininta asianmukaisen annostelun ja alhaisimman suositellun lämpötilan käytön tärkeydestä energian- ja vedenkulutuksen minimoimiseksi ja veden pilaantumisen vähentämiseksi.

            Arviointi ja todentaminen: Hakijan on annettava allekirjoitettu vakuutus tämän arviointiperusteen täyttymisestä sekä malli tuotteen merkinnöistä.

            Arviointiperuste 8 – EU-ympäristömerkin tiedot

         Logon on oltava näkyvillä ja luettavissa. EU-ympäristömerkin rekisteröinti-/lisenssinumero on merkittävä tuotteeseen, ja numeron on oltava luettavissa ja selkeästi näkyvillä.
         Hakija voi sisällyttää etikettiin valinnaisen tekstikentän, jossa on seuraava teksti:

                     —

                     Vähäinen vaikutus vesiympäristöön

                     —

                     Rajoitettu määrä vaarallisia aineita

                     —

                     Puhdistusteho testattu.

            Arviointi ja todentaminen: Hakijan on annettava allekirjoitettu vakuutus tämän arviointiperusteen täyttymisestä sekä tuotteen merkintöjen malli tai graafinen esitys, josta ilmenee EU-ympäristömerkin sijoituspaikka.

            (1)  Euroopan parlamentin ja neuvoston asetus (EY) N:o 765/2008, annettu 9 päivänä heinäkuuta 2008, tuotteiden kaupan pitämiseen liittyvää akkreditointia ja markkinavalvontaa koskevista vaatimuksista ja neuvoston asetuksen (ETY) N:o 339/93 kumoamisesta (EUVL L 218, 13.8.2008, s. 30).

            (2)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

            (*1)  Merkinnällä ”ei raja-arvoa” tarkoitetaan kaikkia tarkoituksella lisättyjä aineita, sivutuotteita ja raaka-aineiden epäpuhtauksia (analyyttinen määritysraja) pitoisuudesta riippumatta.

            (3)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

            (4)  Ainetta ei pidetä biokertyvänä, jos BCF < 100 tai log Kow < 3,0. Jos sekä BCF- että log Kow -arvot ovat saatavilla, on käytettävä suurinta mitattua BCF-arvoa.

            (5)  Euroopan parlamentin ja neuvoston asetus (EY) N:o 1223/2009, annettu 30 päivänä marraskuuta 2009, kosmeettisista valmisteista (EUVL L 342, 22.12.2009, s. 59).

            (*2)  Mukaan lukien stabilointiaineet ja muut valmisteiden apuaineet.

            (*3)  NTA:n pitoisuuden näissä raaka-aineissa on oltava alle 0,2 prosenttia eikä lopputuotteen yhteenlaskettu NTA:n kokonaispitoisuus saa ylittää 0,10:tä prosenttia.

            (6)  Saatavilla IFRAn nettisivulla http://www.ifraorg.org

            (7)  Euroopan parlamentin ja neuvoston direktiivi (EY) N:o 2000/54/EY, annettu 18 päivänä syyskuuta 2000, työntekijöiden suojelemisesta vaaroilta, jotka liittyvät biologisille tekijöille altistumiseen työssä (seitsemäs direktiivin 89/391/ETY 16 artiklan 1 kohdassa tarkoitettu erityisdirektiivi) (EYVL L 262, 17.10.2000, s. 21).

            (*4)  EVA – etyleenivinyyliasetaatti, HDPE – HD-polyetyleeni, PET – polyetyleenitereftalaatti, PETG – glykoli-modifioitu polyetyleenitereftalaatti, PP – polypropeeni, PS – polystyreeni, PVC – polyvinyylikloridi

            (8)  Saatavilla osoitteesta http://ec.europa.eu/environment/ecolabel/documents/performance_test_cleaners.pdf


Avis juridique important

|

31996D0744

Neuvoston päätös, tehty 20 päivänä joulukuuta 1996, Euroopan unionin toimien vaiheittaisesta lopettamisesta Mostarin kaupungissa

Virallinen lehti nro L 340 , 30/12/1996 s. 0001 - 0002

NEUVOSTON PÄÄTÖS,tehty 20 päivänä joulukuuta 1996,Euroopan unionin toimien vaiheittaisesta lopettamisesta Mostarin kaupungissa (96/744/YUTP)EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.3 artiklan,ottaa huomioon 15 päivänä heinäkuuta 1996 hyväksytyn neuvoston yhteisen toiminnan 96/442/YUTP (1), joka tuli voimaan 5 päivänä elokuuta 1996 (2) ja jonka voimassaolo päättyy 31 päivänä joulukuuta 1996,sekä katsoo, ettäkorkean tason edustaja on päättänyt perustaa toimiston Mostariin,yhteisessä toiminnassa sovittujen toimien vaiheittainen tekninen lopettaminen edellyttää, että rajoitettu määrä Mostarin erikoislähettilään toimiston (OSEM) henkilökuntaa jää vetäytymisryhmänä Mostariin, japaikalliset osapuolet ovat vahvistaneet, että vetäytymisryhmään sovelletaan Genevessä 5 päivänä heinäkuuta 1994 allekirjoitetussa yhteisymmärrysmuistiossa sovittuja erioikeuksia ja vapauksia koskevia ehtoja,ON PÄÄTTÄNYT SEURAAVAA:1 artikla1. Rajoitetusta määrästä henkilökuntaa koostuva vetäytymisryhmä jää Mostarin kaupunkiin yhteisessä toiminnassa 96/442/YUTP sovittujen Euroopan unionin toimien vaiheittaisen lopettamisen varmistamiseksi. Vetäytymisryhmän tehtävät ovat luonteeltaan teknisiä. Se saattaa meneillään olevat hankkeet päätökseen mahdollisimman pian ja toteuttaa kaikki tarpeelliset toimenpiteet rahoitusta koskevien toimien lopettamiseksi.2. Maria Beccarelli nimetään johtajaksi vetäytymisryhmään, joka toimii puheenjohtajavaltion alaisuudessa ja yhteistyössä komission kanssa sekä kuulee tarvittaessa korkean tason edustajan toimistoa.2 artiklaVetäytymisryhmän henkilökunta koostuu enintään yhdeksästä lähetetystä ulkomaalaisesta ja 34 paikallisesta henkilöstä, ja sitä vähennetään asteittain sitä mukaa kuin hankkeita saadaan päätökseen. Kyseisen henkilökunnan palvelut tarjotaan samoin perustein kuin yhteisen toiminnan 96/442/YUTP voimassaoloaikana.3 artikla1. Kaikki Mostarin erikoislähettilään toimiston varat ja velat siirretään vetäytymisryhmälle yhteisen toiminnan 96/442/YUTP voimassaolon päättyessä, ja niitä hoidetaan 1 artiklassa määrättyjen tehtävien ja varainhoitoasioissa sovellettavien yhteisön menettelyjen ja sääntöjen mukaisesti. Kun jäljellä olevien hankkeiden maksut on kokonaan suoritettu, vetäytymisryhmän puheenjohtaja komission suostumuksella päättää toimet ja päättää jäljellä olevien varojen käyttämisestä.2. Vetäytymisryhmän puheenjohtaja laatii täydellisen taloutta koskevan selvityksen, joka toimitetaan komissiolle, joka puolestaan antaa neuvostolle tiedot sen sisällöstä. Komissio ottaa tämän jälkeen vastuulleen jäljellä olevat velvoitteet.4 artiklaVetäytymisryhmän toimeksiannon päättyessä tai keskeytyessä Euroopan unionin Mostarin kaupungissa olevan hallinnon (EUAM), OSEM:n ja vetäytymisryhmän rekisteri ja arkistot talletetaan Euroopan unionin neuvoston pääsihteeristöön.5 artiklaTämä päätös tulee voimaan 1 päivänä tammikuuta 1997. Sen voimassaolo päättyy sen jälkeen mahdollisimman pian ja joka tapauksessa viimeistään 30 päivänä huhtikuuta 1997.6 artiklaTämä päätös julkaistaan virallisessa lehdessä.Tehty Brysselissä 20 päivänä joulukuuta 1996.Neuvoston puolestaS. BARRETTPuheenjohtaja(1) EYVL N:o L 185, 24.7.1996, s. 2(2) Neuvoston 9 päivänä elokuuta 1996 tekemä päätös 96/508/YUTP (EYVL N:o L 212, 21.8.1996, s. 1)


title: 2004/768/EY: Neuvoston päätös, tehty 26 päivänä heinäkuuta 2004, alueiden komitean saksalaisen varajäsenen nimeämisestä

text:
               17.11.2004

               FI

               Euroopan unionin virallinen lehti

               L 341/23

      NEUVOSTON PÄÄTÖS,

   tehty 26 päivänä heinäkuuta 2004,
   alueiden komitean saksalaisen varajäsenen nimeämisestä
   (2004/768/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Saksan hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen alueiden komitean jäsenten ja varajäsenten nimeämisestä (1).

               (2)

               Alueiden komiteassa on vapautunut varajäsenen paikka Ole VON BEUSTin erottua, mistä neuvosto sai tiedon 7 päivänä heinäkuuta 2004,

         ON PÄÄTTÄNYT SEURAAVAA:
   Ainoa artikla
   Nimetään Roger KUSCH, Justizsenator, alueiden komitean varajäseneksi Ole VON BEUSTin tilalle tämän jäljellä olevaksi toimikaudeksi eli 25 päivään tammikuuta 2006.

      Tehty Brysselissä 26 päivänä heinäkuuta 2004.

            Neuvoston puolesta

            Puheenjohtaja

         B. R. BOT

      (1)  EYVL L 24, 26.1.2002, s. 38.


title: 2008/33/EY: Neuvoston päätös, tehty 6 päivänä joulukuuta 2007 , alueiden komitean espanjalaisen varajäsenen nimeämisestä

text:
               11.1.2008

               FI

               Euroopan unionin virallinen lehti

               L 8/11

      NEUVOSTON PÄÄTÖS,
   tehty 6 päivänä joulukuuta 2007,
   alueiden komitean espanjalaisen varajäsenen nimeämisestä
   (2008/33/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Espanjan hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY (1) alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi.

               (2)

               Alueiden komiteassa on vapautunut varajäsenen paikka Santiago GÓMEZ-REINO LECOQin toimikauden päätyttyä,

         ON PÄÄTTÄNYT SEURAAVAA:
   1 artikla
   Nimetään Elsa CASAS CABELLO, Comisionada de Acción Exterior, Comunidad Autónoma de Canarias, alueiden komitean varajäseneksi jäljellä olevaksi toimikaudeksi eli 25 päivään tammikuuta 2010.
   2 artikla
   Tämä päätös tulee voimaan päivänä, jona se tehdään.

      Tehty Brysselissä 6 päivänä joulukuuta 2007.

            Neuvoston puolesta

            Puheenjohtaja

         A. COSTA

      (1)  EUVL L 56, 25.2.2006, s. 75.


title: Euroopan parlamentin ja neuvoston päätös (EU) 2015/2248, annettu 28 päivänä lokakuuta 2015, joustovälineen varojen käyttöönotosta Euroopan muuttoliikeagendan mukaisia välittömiä talousarviotoimia varten

text:
               4.12.2015

               FI

               Euroopan unionin virallinen lehti

               L 318/36

         EUROOPAN PARLAMENTIN JA NEUVOSTON PÄÄTÖS (EU) 2015/2248,
   annettu 28 päivänä lokakuuta 2015,
   joustovälineen varojen käyttöönotosta Euroopan muuttoliikeagendan mukaisia välittömiä talousarviotoimia varten
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 12 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Neuvoston asetuksen (EU, Euratom) N:o 1311/2013 (2) 11 artiklan nojalla joustovälineen varoja voidaan ottaa vuosittain käyttöön enintään 471 miljoonaa euroa (vuoden 2011 hintoina) sellaisten tarkasti määriteltyjen menojen rahoittamiseksi, joita ei voida kattaa yhden tai useamman muun otsakkeen enimmäismäärien rajoissa käytettävissä olevista määristä.

               (2)

               Kun on tarkasteltu kaikkia mahdollisuuksia määrärahojen uudelleen kohdentamiseen otsakkeen 3 (Turvallisuus ja kansalaisuus) sisällä siten, että menojen enimmäismäärä ei ylittyisi, näyttää siltä, että joustovälineestä on tarpeen ottaa käyttöön 66,1 miljoonaa euroa, jolla täydennetään Euroopan unionin varainhoitovuoden 2015 yleiseen talousarvioon otettua rahoitusta muuttoliikkeen alalla toteutettavia toimenpiteitä varten.

               (3)

               Joustovälineen varojen käyttöönottoa vastaavat maksumäärärahat ovat 52,9 miljoonaa euroa vuonna 2016 ja 13,2 miljoonaa euroa vuonna 2017,

         OVAT HYVÄKSYNEET TÄMÄN PÄÄTÖKSEN:
   1 artikla
   Otetaan joustovälineestä 66,1 miljoonaa euroa otsakkeeseen 3 (Turvallisuus ja kansalaisuus) sisältyvinä maksusitoumusmäärärahoina Euroopan unionin varainhoitovuoden 2015 yleiseen talousarvioon.
   Määrärahat käytetään pakolaiskriisin hallintaa koskevien toimenpiteiden rahoittamiseen.
   Joustovälineen varojen käyttöönottoa vastaavat maksumäärärahat ovat 52,9 miljoonaa euroa vuonna 2016 ja 13,2 miljoonaa euroa vuonna 2017.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 28 päivänä lokakuuta 2015.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         N. SCHMIT

      (1)  EUVL C 373, 20.12.2013, s. 1.

      (2)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).